借君乐①
王称 (Yuan)
由来浮世风波恶，出险方知平地乐。既安莫惜饮无何，醉来抚缶乌乌歌。试看蜂蚁与狼虎，尚有君臣知子父。鴳鹏虽异各安翔，枭獍莫怜终自苦。君家鳙溪四友堂，金削芙蓉照门庑。几思杖屦谒清崇，短翮悠悠竟尘土。当年戎监托世姻，安用告身衔褎妪。文章有神信苏薛，端友直锋知尹庾。君能朅与尚书来，鼓角危楼气重鼓。又能和我借君篇，使我听鸡中夜舞。君不见高山流水夕荒凉，不是知音真不与。又不见閒歌下管才三终，箫韶九奏方未穷。